แบงก์ออกมาตรการ ช่วยลูกค้าน้ำท่วม
โดย...ทีมข่าวการเงินโพสต์ทูเดย์
12 ม.ค. 2560

โดย...ทีมข่าวการเงินโพสต์ทูเดย์
สถานการณ์น้ำท่วมภาคใต้ที่ผ่านมา สถาบันการเงินทั้งภาครัฐได้ออกมาตรการช่วยเหลือลูกค้าที่ประสบปัญหาเป็นการแก้ปัญหาเฉพาะหน้า ขณะเดียวกัน ธนาคารพาณิชย์ก็ทยอยออกมาตรการช่วยเหลือออกมา
อาทิตย์ นันทวิทยา กรรมการผู้จัดการใหญ่ และประธานเจ้าหน้าที่บริหาร ธนาคารไทยพาณิชย์ เปิดเผยว่า ธนาคารออกมาตรการพิเศษเพื่อช่วยบรรเทาความเดือดร้อนลูกค้าทุกกลุ่มที่ประสบภัยน้ำท่วม โดยลูกค้าสินเชื่อรายย่อย เช่น สินเชื่อเคหะ สินเชื่อรถยนต์ สินเชื่อส่วนบุคคล บัตรเครดิต สินเชื่อธุรกิจรายย่อย (เอสเอสเอ็มอี) จะพักชำระหนี้สูงสุด 3 เดือน ลดดอกเบี้ย 50-100% แล้วแต่ประเภทของสินเชื่อ ขยายเวลาผ่อนชำระตั้งแต่ 2 เดือน ถึงสูงสุดไม่เกิน 5 ปี ลงทะเบียนภายในเดือน มิ.ย. 2560
สำหรับลูกค้าเอสเอ็มอีมี 5 มาตรการหลัก ได้แก่ พักชำระทั้งเงินต้นและดอกเบี้ยสูงสุด 6 เดือน, พักชำระเงินต้นพร้อมขยายเวลาผ่อนชำระสูงสุด 24 เดือน, ยกเว้นดอกเบี้ยผิดนัดชำระสำหรับลูกค้าที่ชำระเงินไม่ได้ตามกำหนด สูงสุด 30 วัน, เพิ่มวงเงินหมุนเวียนชั่วคราวเสริมสภาพคล่องในการทำธุรกิจ สูงสุด 20% ของวงเงินหมุนเวียนเดิม หรือสูงสุด 10 ล้านบาท และเพิ่มวงเงินกู้สำหรับปรับปรุง ซ่อมแซม หรือซื้อทดแทนทรัพย์สินของกิจการที่เสียหาย ผ่อนชำระสูงสุด 7 ปี ติดต่อขอรับความช่วยเหลือได้จนถึง 31 มี.ค. 2560
“สำหรับลูกค้าธุรกิจขนาดใหญ่ ธนาคารจะมีเจ้าหน้าที่ดูแลอย่างใกล้ชิด เพื่อสอบถามและให้ความช่วยเหลือในเรื่องต่างๆ ทันที ตามความเหมาะสมทางธุรกิจแต่ละราย ซึ่งอาจมีการพิจารณาเพิ่มวงเงินพิเศษเพื่อความจำเป็นเร่งด่วน หรือการยืดระยะเวลาหรือปรับจำนวนเงินการชำระหนี้ในช่วงนี้ให้เหมาะสม” อาทิตย์ กล่าว
สุรัตน์ ลีลาทวีวัฒน์ รองกรรมการผู้จัดการ ธนาคารกสิกรไทย เปิดเผยว่า ธนาคารออกมาตรการลดยอดผ่อนชำระหรือพักชำระเงินต้นนานสูงสุด 12 เดือน ขยายเทอมตั๋วสัญญาใช้เงินและวงเงินการค้าต่างประเทศ และหากสถานการณ์คลี่คลายแล้ว ลูกค้าที่ต้องการวงเงินเพื่อซ่อมแซมสถานประกอบการ เครื่องจักร รวมถึงชดเชยสต๊อกสินค้าที่เสียหายจากอุทกภัย ธนาคารจะพิจารณาให้วงเงินกู้ โดยพักชำระเงินต้นนานสูงสุด 6 เดือน และไม่ต้องประเมินราคาหลักประกันใหม่ โดยต้องขอวงเงินภายในวันที่ 31 มี.ค.นี้
ทั้งนี้ เหตุน้ำท่วมภาคใต้ในครั้งนี้ มีลูกค้าเอสเอ็มอีของธนาคาร 14,395 ราย ที่อยู่ใน 12 จังหวัดดังกล่าว ธนาคารกำลังลงพื้นที่สำรวจและประเมินความเสียหายของลูกค้าอย่างใกล้ชิด 
วีณา เตชาชัยนิรันดร์ กรรมการและรักษาการผู้จัดการธนาคารอิสลามแห่งประเทศไทย (ไอแบงก์) กล่าวว่า ธนาคารจะพักชำระหนี้เงินต้น โดยชำระเฉพาะกำไร ระยะเวลาไม่เกิน 24 เดือน หลังจากนั้น ให้ชำระเงินต้นและกำไร ตามสัญญาเดิม สำหรับลูกค้าในประกาศเขตพื้นที่ประสบอุทกภัย 14 จังหวัดภาคใต้ รวมถึง จ.เพชรบุรี และ จ.ประจวบคีรีขันธ์ ตั้งแต่วันนี้ถึง 31 มี.ค. 2560
ด้าน พิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) เปิดเผยว่า สำหรับลูกค้าที่ได้รับผลกระทบ ธสน.จะต่ออายุตั๋วสัญญาใช้เงินสูงสุดถึง 360 วัน ลดดอกเบี้ยสินเชื่อหมุนเวียนและเงินกู้ 6 เดือน จากนั้นให้เป็นอัตราปกติ -0.5% และส่วนเงินกู้ระยะสั้น-ยาว สามารถพักชำระหนี้เงินต้นได้สูงสุด 1 ปี ส่วนลูกค้าสินเชื่อหมุนเวียนก่อนและหลังการส่งออกที่ได้รับผลกระทบทางอ้อม เนื่องจากน้ำท่วมโรงงานผู้ผลิตหรือซัพพลายเออร์ ทำให้ไม่สามารถผลิตสินค้าได้ตามระยะเวลา จะต่ออายุตั๋วสัญญาใช้เงินเกินเทอมที่ธนาคารอนุมัติสูงสุดถึง 360 วัน